Die mees algemene argitektuur- en protokolstandaarde wat toegepas word om data oor te dra in 'n draadlose netwerk is die IEEE 802.11-standaarde. Die 802-komitee is verantwoordelik om standaarde te ontwikkel vir LAN’e (lokale area netwerke) en WAN’e (wye area netwerke). Die komitee is in werkgroepe opgedeel. Die 802.3-groep ontwikkel byvoorbeeld standaarde vir Ethernet-gebaseerde bedrade netwerke, die 802.15-groep ontwikkel standaarde vir persoonlike-area netwerke en die 802.11-groep ontwikkel standaarde vir draadlose lokale area netwerke. 802.11 word verder onderverdeel, byvoorbeeld: 802.11b (ook bekend as Wi-Fi) is 'n standaard vir draadlose LAN’e wat bedryf word in die 2.4 tot 2.5 GHz frekwensiespektrum met 'n maksimum data-oordragkoers van 11 Mbps (megabisse per sekonde). Dit voorsien 3 afsonderlike kanale en was vir 'n geruime tyd die mees populêre standaard. 802.11a is 'n standaard vir draadlose LAN’e wat bedryf word in die 5.15 tot 5.875 GHz frekwensiespektrum met 'n maksimum data-oordragkoers van 54 Mbps. 802.11g is 'n standaard vir WLAN’e (draadlose LAN’e) wat bedryf word in die 2.4 tot 2.5 GHz frekwensiespektrum met 'n maksimum data-oordragkoers van 54 Mbps.